Gunvor Ulstein

Gunvor Ulstein (født 11. juni 1969) er en norsk industrileder, styreleder i Ulsmo AS og en rekke selskaper i Ulstein Group, og nestleder i styret i Ulstein Group. Hun er styremedlem i Hareid Fastlandsamband A/S, medlem i strategigruppe for Maritim21, i styringsgruppen til GCE Blue Maritime Cluster, i SOS Barnebyers Råd og i Arbeidsinnvandrerutvalget oppnevnt av Solberg-regjeringen. 

Gunvor Ulstein er datter av Idar Ulstein. Hun er utdannet siviløkonom fra Norges Handelshøyskole, og har 1. avdeling jus fra Universitetet i Bergen.  I 1993–1994 var hun trainee ved Columbia Shipmanagement på Kypros,
arbeidet som markedsanalytiker 1994-1997, og ved Motorfabrikken Ulstein Bergen var hun så salgssjef 1997-99. Hun ble tilsatt som administrerende direktør ved Ulstein Verft i mars 1999, etter at Brynjulv Mugaas gikk til Fred Olsen. Broren Tore Ulstein var da teknisk direktør samme sted, og de var begge medeiere. I 2003 ble hun konsernsjef, en stilling hun hadde frem til 2020. Gunvor Ulstein er øverste leder i datterselskapet Ulstein Shipping. I tillegg er hun eneeier og leder i selskapet Mogul Invest som er medeier i Ulsmo AS, som igjen er største eier av Ulstein Group. 

Av tidligere verv har hun blant annet vært nestleder i styret for NRK 2013-2017, medlem i NHH sitt Advisory Board og Nor-Shipping Advisory Board. nestleder i Rådet i Det Norske Veritas (DNV), medlem av nærings- og handelsministeren sitt Råd for Maritim Utvikling (MARUT), medlem i representantskapet for Norges Bank, styremedlem i Eksportfinans (2003–2007), medlem av hovedstyret i Teknologibedriftenes Landsforening (nå Norsk Industri), og nestleder i styret i NHO Møre og Romsdal.

Priser 
 Årets forretningskvinne 2006, kåret av champagneprodusenten Veuve Clicquot.
 Årets shippingnavn 2008, kåret av Women's International Shipping & Trading Association.
 Young person in Shipping Award 2011, kåret av Seatrade Awards (delt ut av Prinsesse Anne).
 Teknas Gullmedalje 2013.

Referanser

Eksterne lenker 
 Artikkel om Gunvor Ulstein og Ulstein Group

Norske konsernsjefer
Norske styregrossister
Norske siviløkonomer fra NHH
Personer fra Ulstein kommune
Ulstein Group
Fødsler i 1969